“ครม.” ทุ่ม 187 ลบ. ร่วม “มหกรรมพืชสวนโลก 2022” เนเธอร์แลนด์ สร้างภาพลักษณ์ประเทศ
“ครม.” เทงบ 187 ลบ. ร่วม “มหกรรมพืชสวนโลก 2022” ที่เนเธอร์แลนด์ กระชับสัมพันธ์ 2 ประเทศ พร้อมสร้างภาพลักษณ์ให้ประเทศ
“ครม.” เทงบ 187 ลบ. ร่วม “มหกรรมพืชสวนโลก 2022” ที่เนเธอร์แลนด์ กระชับสัมพันธ์ 2 ประเทศ พร้อมสร้างภาพลักษณ์ให้ประเทศ
12 ต.ค. 2563

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยภายหลังการประชุมคณะรัฐมนตรี (ครม.) วันนี้ (12 ต.ค.63) ว่า ครม.เห็นชอบให้ประเทศไทย เข้าร่วมมหกรรมพืชสวนโลก 2022 (EXPO 2022 Floriade Almere) โดยให้กระทรวงเกษตรและสหกรณ์ เป็นผู้รับผิดชอบหลักในการดำเนินงานร่วมกับหน่วยงานภาครัฐและเอกชนที่เกี่ยวข้อง วงเงินงบประมาณสำหรับดำเนินการรวมทั้งสิ้น 187.64 ล้านบาท
สำหรับระยะเวลาดำเนินการเข้าร่วมมหกรรมพืชสวนโลก 2022 ทางกระทรวงเกษตรและสหกรณ์จะเริ่มเตรียมความพร้อมก่อนเปิดงานตั้งแต่เดือนตุลาคม 2563 – เมษายน 2565 และมีระยะเวลาจัดนิทรรศการ เริ่มตั้งแต่ 14 เมษายน 2565 – 9 ตุลาคม 2565 รวมระยะเวลาดำเนินการตั้งแต่การเตรียมการจนเสร็จสิ้นการส่งมอบพื้นที่คืน รวม 3 ปี ตั้งแต่ปีงบประมาณ 2564 – 2566
งานนี้เป็นโอกาสสำคัญที่จะทำให้ประเทศไทยได้ประชาสัมพันธ์สินค้าพืชสวน สินค้าเกษตรและผลิตภัณฑ์ สินค้าเพื่อสุขภาพของไทย รวมถึงสร้างเครือข่ายด้านการค้าในเวทีนานาชาติและส่งเสริมการสร้างภาพลักษณ์ของไทยในด้านศิลปวัฒนธรรมและการท่องเที่ยว ตลอดจนเป็นการสร้าง ความสัมพันธ์อันดีระหว่างไทยกับเนเธอร์แลนด์